**Ministru kabineta rīkojuma projekta „Par valsts akciju sabiedrības “Latvijas dzelzceļš” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir atbilstoši Publiskas personas kapitāla daļu un kapitālsabiedrību pārvaldības likuma (turpmāk – Likums) 1. panta pirmās daļas 18. punktam, noteikt valsts akciju sabiedrības “Latvijas dzelzceļš” vispārējo stratēģisko mērķi.  Rīkojums stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt, Likuma 1.panta pirmās daļas 14. un 18. punkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets (turpmāk – MK) un ka vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.  Jautājums par valsts līdzdalības saglabāšanu valsts akciju sabiedrībā “Latvijas dzelzceļš” (turpmāk arī LDZ) tika skatīts Ministru kabineta 2015.gada 15.decembra sēdē (prot. Nr.67, 88.§, 2.1.punkts), taču vispārējais stratēģiskais mērķis netika noteikts. Ievērojot minēto, ir precizēts LDZ vispārējais stratēģiskais mērķis, kas līdz šim bijis publicēts Satiksmes ministrijas tīmekļa vietnē. Vispārējo stratēģisko mērķi nepieciešams noteikt, lai varētu izstrādāt aktuālajiem valsts līdzdalības mērķiem atbilstošu valsts akciju sabiedrības LDZ vidēja termiņa darbības stratēģiju 2020.-2025. gadam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | LDZ ir valsts kapitālsabiedrība, kuras 100% kapitāla daļas pieder valstij, kapitāla daļu turētājs ir Satiksmes ministrija. LDZ ir reģistrēta komercreģistrā ar reģistrācijas numuru 40003032065, juridiskā adrese – Gogoļa 3, Rīga, Latvija, LV-1547.  LDZ ir publiskās lietošanas dzelzceļa infrastruktūras pārvaldītājs, kas pārvalda dzelzceļa infrastruktūru (dzelzceļa infrastruktūras uzturēšana, attīstība) un sniedz Dzelzceļa likuma 12.1 panta pirmajā daļā minēto publiskās lietošanas dzelzceļa minimālo piekļuves pakalpojumu kompleksu un piekļuvi publiskās lietošanas dzelzceļa infrastruktūrai, kas savieno dzelzceļa infrastruktūru ar apkalpes vietām, kravas vagonu apstrādes, vagonu tehniskās apkopes un apskates pakalpojumus, elektroenerģijas sadales un tirdzniecības pakalpojumus, nomas pakalpojumus, informācijas tehnoloģiju pakalpojumus, elektronisko sakaru pakalpojumus, kā arī principāla pakalpojumus.  Dzelzceļa likumā dzelzceļa infrastruktūras pārvaldītāja funkcijas definētas sekojoši — komersants vai institūcija, kas atbild par dzelzceļa infrastruktūras ekspluatāciju, tostarp vilcienu ceļu iedalīšanu, satiksmes pārvaldību un infrastruktūras maksas noteikšanu, kā arī par dzelzceļa infrastruktūras uzturēšanu, atjaunošanu un attīstību tīklā un tiesību aktos noteiktajā kārtībā piedalās tās attīstīšanā. Dzelzceļa infrastruktūras pārvaldītājs pārvalda dzelzceļa infrastruktūru, nodrošinot tās ekspluatāciju, uzturēšanu, atjaunošanu un attīstību, plāno, organizē un uzrauga vilcienu un cita ritošā sastāva kustību pa tā pārvaldījumā esošās dzelzceļa infrastruktūras sliežu ceļiem, kā arī atbild par dzelzceļa infrastruktūras kontroles un drošības sistēmu vadību un gadījumos, kad likums neparedz ierobežojumus, veic dzelzceļa infrastruktūras pārvaldītāja būtiskās funkcijas.  Saskaņā ar Likuma 4.panta otrās daļas 2.punktu, līdzdalība LDZ meitas sabiedrībās tieši nodrošina LDZ vispārējo stratēģisko mērķu un vidēja termiņa darbības stratēģijā noteikto mērķu sasniegšanu.  Jautājums par LDZ līdzdalības saglabāšanu uzņēmumos, kuros LDZ pieder kapitāla daļas tika skatīts Ministru kabineta 2015.gada 15.decembra sēdē (prot. Nr.67, 88.§, 2.3.punkts).  LDz ir Koncerna valdošais uzņēmums. Koncerns sastāv no valdošā uzņēmuma un septiņām atkarīgajām sabiedrībām (sešās sabiedrībās valdošajam uzņēmumam ir tieša izšķiroša ietekme, bet vienā – netieša izšķiroša ietekme), kas nodrošina gan publiskās lietošanas dzelzceļa infrastruktūras pārvaldītāja funkciju, gan plašu dzelzceļa nozares pakalpojumu spektru:   * SIA “LDz CARGO” (turpmāk – LDZ CARGO) ir LDz meitas uzņēmums, kas dibināts 2005. gadā LDZ reorganizācijas rezultātā, no LDz izdalot par kravu pārvadājumiem atbildīgo pārvaldi. LDZ CARGO veic vietējos un starptautiskos dzelzceļa kravu pārvadājumus, nodrošina vilces un manevru pakalpojumus, kā arī sniedz kravas vagonu iznomāšanas pakalpojumus un organizē starptautiskos pasažieru pārvadājumus. * SIA “LDz ritošā sastāva serviss” (turpmāk arī LDZ RSS) ir LDz meitas uzņēmums, kas dibināts 2005. gadā LDZ reorganizācijas rezultātā. Uzņēmums veic dzelzceļa ritošā sastāva tehnisko apkopi un remontu, nodarbojas ar degvielas un smērvielu tirdzniecību, kā arī veic lokomotīvju ekipēšanu un modernizāciju, sniedz maģistrālo kravas un manevru dīzeļlokomotīvju nomas, lokomotīvju rezerves bāzes uzturēšanas pakalpojumus. LDZ RSS sniedz arī ķīmiski tehniskās un mērījumu laboratorijas pakalpojumus. * SIA “LDz ritošā sastāva serviss” ir vienīgais SIA „Rīgas Vagonbūves Uzņēmums “Baltija”” (turpmāk arī RV uzņēmums) dalībnieks, tam pieder 35 672 kapitāla daļas, vienas daļas nominālvērtība 28 EUR, RV uzņēmuma pamatkapitāls 998 816 EUR. Atbilstoši Ministru kabineta 2016.gada 26.maija rīkojumam Nr.308 “Par atļauju valsts akciju sabiedrībai ”Latvijas dzelzceļš” iegūt netiešu izšķirošu ietekmi sabiedrībā ar ierobežotu atbildību “Rīgas vagonbūves uzņēmums “Baltija”” RV uzņēmuma vispārējais stratēģiskais mērķis ir dzelzceļa ritošā sastāva lokomotīvju un ritošā sastāva ražošana, metālkonstrukciju izgatavošana, tajā skaitā Ziemeļatlantijas līguma organizācijas (NATO) militārās tehnikas dzelzceļa pārvadājumu atbalsta nodrošināšanai. Ievērojot, ka LDZ RSS pamatfunkcija ir nodrošināt kvalitatīvus ritošā sastāva remontus, apkopes un ekipēšanu, ritošā sastāva satiksmes drošību un lokomotīvju, vagonu tehniskā stāvokļa atbilstošu uzturēšanu, lai nodrošinātu pārvadātājus ar nepieciešamo lokomotīvju un vagonu daudzumu, nolūkā samazināt administratīvos izdevumus, ir lietderīgi veikt RV uzņēmuma un LDZ RSS reorganizāciju, pievienojot SIA “LDZ ritošā sastāva serviss” SIA “Rīgas Vagonbūves Uzņēmumu “Baltija”” ar mērķi samazināt administratīvos izdevumus un izslēgt funkciju dublēšanos. 2021.gada 22.martā VAS “Latvijas dzelzceļš” valde pieņēma lēmumu Nr. VL-14/122 “Par priekšlikumu uzsākt reorganizāciju - SIA ,,Rīgas Vagonbūves Uzņēmums ,,Baltija”” pievienošanu SIA "LDZ ritošā sastāva serviss"”, ar kuru tika lemts par VAS “Latvijas dzelzceļš” netiešas izšķirošas ietekmes izbeigšanu SIA “Rīgas Vagonbūves Uzņēmums “Baltija”” un SIA “LDZ ritošā sastāva serviss” (reģistrācijas nr. 40003788351) līdzdalības un tiešas izšķirošas ietekmes izbeigšanu SIA “Rīgas Vagonbūves Uzņēmums “Baltija””, reorganizācijas procesa rezultātā SIA “Rīgas Vagonbūves Uzņēmums “Baltija”” pievienojot SIA “LDZ ritošā sastāva serviss”, pēc Publiskas personas kapitāla daļu un kapitālsabiedrību pārvaldības likuma 5.panta otrās daļas un 9.panta otrās daļas paredzētās Ministru kabineta kā publiskas personas augstākās lēmējinstitūcijas atļaujas saņemšanas. Jautājums ir izskatīts un atbalstīts LDz padomē un iesniegts izskatīšanai akcionāru sapulcē pirms virzīšanas uz Ministru kabinetu, ievērojot Publiskas personas kapitāla daļu un kapitālsabiedrību pārvaldības likuma 118.panta piektās daļas piekto punktu. * SIA “LDz Loģistika” (turpmāk – LDz Loģistika) ir LDz meitas uzņēmums, kas dibināts 2008. gadā. LDz Loģistika sākotnēji bija 100% LDZ CARGO meitas uzņēmums ar nosaukumu “LDz Cargo Loģistika” SIA. 2016. gadā 100% uzņēmuma kapitāldaļu iegādājās LDz un tā nosaukums tika mainīts uz “LDz Loģistika”. Uzņēmums sniedz kravu intermodālus ekspedīcijas un loģistikas pakalpojumus, sekmē jaunu kravas plūsmu piesaisti un veicina dzelzceļa kravu pārvadājumus starp Eiropas un Āzijas valstīm Latvijas tautsaimniecības interesēs. LDz Loģistika veido vienu kontaktpunktu ķēdē starp kravas nosūtītāju un saņēmēju, risinot ar loģistiku saistītos jautājumus. * SIA “LDz Infrastruktūra” ir LDz meitas uzņēmums, kas dibināts 2005. gadā LDz reorganizācijas rezultātā. Uzņēmums veic dzelzceļa mašīnu, instrumentu un mehānismu remontu, dzelzceļa mašīnu un tehnoloģisko vagonu iznomāšanu, sliežu metināšanas un garsliežu transportēšanas darbus, kā arī sliežu ceļu kapitālo remontu un būvniecības darbus. 2020. gada 11. decembrī SIA “LDz Infrastruktūra” valde rosināja uzsākt SIA “LDz Infrastruktūra” likvidāciju sakarā ar nepietiekamo komercdarbības apjomu. Tā kā SIA “LDz Infrastruktūra” faktiski ir kļuvusi par LDz izmaksu centru ar ierobežotu potenciālu pakalpojumu sniegšanai ārējiem klientiem, LDz valde 21.12.2020. ar lēmumu VL-78/492 lēma VAS “Latvijas dzelzceļš” izbeigt līdzdalību un izšķirošo ietekmi SIA “LDZ infrastruktūra”, izbeidzot SIA “LDZ infrastruktūra” darbību likvidācijas procesa rezultātā, pēc Publiskas personas kapitāla daļu un kapitālsabiedrību pārvaldības likuma 5.panta otrās daļas un 9.panta otrās daļas paredzētās Ministru kabineta kā publiskas personas augstākās lēmējinstitūcijas atļaujas saņemšanas; šie jautājumi izskatīti un atbalstīti arī LDz padomē un akcionāru sapulcē un tiks virzīti izskatīšanai Ministru kabinetā. * SIA “LDZ Apsardze” (turpmāk – LDZ Apsardze) ir LDz meitas uzņēmums, kas dibināts 2003. gadā. Uzņēmumus sniedz dažādu objektu, t.sk. nekustamo īpašumu, dzelzceļa kritiskās infrastruktūras un kravu fiziskās un tehniskās apsardzes pakalpojumus. Papildus tam LDZ Apsardze projektē un montē apsardzes, ugunsdrošības un video novērošanas sistēmas, kā arī veic to tehnisko apkopi, uzturēšanu un trauksmes signālu apsekošanu. LDZ Apsardze sniedz minētos pakalpojumus gan LDz Koncerna sabiedrībām un citiem uzņēmumiem, gan arī privātpersonām.   AS “LatRailNet” ir LDz meitas uzņēmums, kas dibināts 2010. gadā saskaņā ar Dzelzceļa likuma Pārejas noteikumu 35. punktu. AS “LatRailNet” veic dzelzceļa infrastruktūras pārvaldītāja būtiskās funkcijas, t. sk. pieņem lēmumus par dzelzceļa infrastruktūras jaudas sadali, vilcienu ceļu iedalīšanu, piekļuves maksas aprēķināšanas sistēmu, maksas noteikšanu, novērtēšanu un iekasēšanu, kā arī sadarbojas ar citiem būtisko funkciju veicējiem starptautisko savienojumu jautājumos, tai skaitā pieņem lēmumus par tīkla darbības uzlabošanas shēmas parametriem, sankcijām par rīcību, kas traucē tīkla darbību, kā arī kompensācijām un prēmijām, ar kurām atalgo darbību, kas pārsniedz plānoto. Uzņēmuma ieņēmumus pilnībā veido maksa par publiskās lietošanas dzelzceļa infrastruktūras pārvaldītāja būtisko funkciju veikšanu, ko maksā kravu un pasažieru pārvadātāji. LDz misija ir droši, efektīvi un ilgtspējīgi pārvaldīt un pastāvīgi attīstīt dzelzceļa infrastruktūru, nodrošināt konkurētspējīgus dzelzceļa un loģistikas pakalpojumus Latvijas tautsaimniecības un sabiedrības interesēm.  Valsts līdzdalība un valsts līdzdalības pārvērtēšana LDz  Saskaņā ar Likuma 7.panta pirmo daļu publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Likuma 4.panta nosacījumiem. Šo prasību nepiemēro, ja likumā ir noteikts, ka attiecīgās kapitālsabiedrības kapitāla daļas vai akcijas nav atsavināmas.  Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17. panta pirmo daļu valsts akciju sabiedrību "Latvijas dzelzceļš" un tās akcijas nedrīkst privatizēt vai atsavināt.  LDZ vispārējā stratēģiskā mērķa noteikšana:   * LDZ ir vienīgā 100% valstij piederošā, neprivatizējamā kapitālsabiedrība, kuras pamatdarbība un kompetence ir publiskās lietošanas dzelzceļa infrastruktūras pārvaldība; * Saskaņā ar Dzelzceļa likuma 6.panta otro daļu valsts publiskās lietošanas dzelzceļa infrastruktūras pārvaldītājs, izņemot infrastruktūras pārvaldītāja būtisko funkciju veikšanu Dzelzceļa likuma 13.1 panta pirmajā daļā minētajos gadījumos, ir valsts akciju sabiedrība; * LDZ saimnieciskās darbības principi ir vērsti uz publiskās lietošanas dzelzceļa infrastruktūras pārvaldīšanu atbilstoši tautsaimniecības attīstības vajadzībām un stabilas satiksmes interesēm, nodrošinot noteiktā apjomā un kvalitātē pieejamu dzelzceļa infrastruktūras tīkla izmantošanu un veicot dzelzceļa infrastruktūras, uzturēšanu un attīstību. Tā pat Latvijas ilgtspējīgas attīstības stratēģija līdz 2030. gadam, kā vienu no attīstības virzieniem paredz dzelzceļa transporta attīstību, kas ietver arī dzelzceļa infrastruktūras uzlabošanu un attīstību. * Latvijas Nacionālās attīstības plānā 2027. gadam ir noteikts rīcības virziens „Tehnoloģiskā vide un pakalpojumi” ar mērķi “integrēta, ilgtspējīga transporta sistēma, kas sniedz kvalitatīvas cilvēku un kravu mobilitātes iespējas visā valsts teritorijā, nodrošina gan vietējo sasniedzamību, izmantojot dzelzceļu kā sabiedriskā transporta mugurkaulu, gan arī starptautisko savienojamību, pilnībā iekļaujoties ES pamattīklā un nodrošinot pamattīkla un visaptverošā tīkla sasaisti”.   Ņemot vērā visu iepriekš minēto un, pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 18. punktu, LDZ vispārējais stratēģiskais mērķis sākotnēji tika izteikts šādā redakcijā: nodrošināt efektīvu dzelzceļa infrastruktūras pārvaldīšanu stratēģiski svarīgā nozarē Latvijas tautsaimniecības interesēs, kļūstot par Baltijas transporta nozares līderi.  Atbilstoši PKC 25.03.2021. atzinumam nr. 1.2-7/30, kas saņemts pēc MK rīkojuma izsludināšanas Valsts sekretāru sanāksmē (VSS-150), mērķis ir precizēts un papildināts, paredzot tajā drošu un ilgtspējīgu infrastruktūras pārvaldīšanu, un tā kā LDz ir atkarīgās sabiedrības, kuras veic komercdarbību tādās nozīmīgās jomās kā  dzelzceļa pārvadājumi, ritošā sastāva remonts, infrastruktūras attīstība un  dzelzceļa kustības drošums, tas ir atspoguļots precizētajā mērķī. Savukārt, formulējums “kļūt par Baltijas transporta nozares līderi” tiks iekļauts kapitālsabiedrības vīzijā nevis stratēģiskā mērķī.  Tādējādi LDZ vispārējais stratēģiskais mērķis ir nosakāms šāds: nodrošināt efektīvu, drošu un ilgtspējīgu dzelzceļa infrastruktūras pārvaldīšanu, piedāvājot arī konkurētspējīgus loģistikas, dzelzceļa ritošā sastāva remonta un apkopes, stratēģiski svarīgu objektu apsardzes pakalpojumus, sekmējot videi draudzīgu  dzelzceļa  pārvadājumu attīstību.  Ņemot vērā Konkurences padomes 12.03.2021. atzinumu nr. 1.8-2/356, kas saņemts pēc MK rīkojuma izsludināšanas Valsts sekretāru sanāksmē (VSS-150) anotācija tiek papildināta ar šādu informāciju:  Izvērtējot VAS “Latvijas dzelzceļš” Vidēja termiņa darbības stratēģijas projekta un LDZ līdzdalības meitas sabiedrībās atbilstību Publiskas personas kapitāla daļu un kapitālsabiedrību pārvaldības likuma 4., 5. un 7. pantam un Valsts pārvaldes iekārtas likuma (turpmāk arī VPIL) 88.panta pirmajai un otrajai daļai, Konkurences likuma 14.1 pantam, tika analizēts, vai līdzdalība LDZ atbilst VPIL 88. panta pirmajā daļā noteiktajiem nosacījumiem – pakalpojumi ir stratēģiski svarīgi valsts vai pašvaldības administratīvās teritorijas attīstībai vai valsts drošībai. Veiktā sākotnējā izvērtējuma ietvaros ir vērtēts un pirmšķietami secināts, ka LDZ līdzdalība meitas sabiedrībās nodrošina vidēja termiņa darbības stratēģijā noteikto mērķu sasniegšanu, kā arī ar LDZ līdzdalību tās meitas sabiedrībās LDZ resursi tiek izmantoti racionāli un ekonomiski pamatoti, ievērojot labas korporatīvās pārvaldības principus.  LDZ ieskatā atkarīgās sabiedrības pirmšķietami sniedz stratēģiski svarīgus pakalpojumus un/vai tiek novērsta tirgus nepilnība (tirgus nepietiekamība) VPIL 88. panta pirmās daļas nozīmē.  LDZ vērtējumā LDZ Cargo sniegtie kravu pārvadājumu, vilces nodrošināšanas un manevru pakalpojumi atbilst VPIL 88.panta pirmās daļas 2. punktam – tiek sniegti pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.  LDZ Cargo darbība novērš trūkumus iekšzemes un tranzīta dzelzceļa kravu pārvadājumos, jo uzņēmums spēj nodrošināt pakalpojumus vietējo kravu nosūtītāju vajadzībām, kā arī noteiktos gadījumos - sadarbībai ar citu valstu nacionālajiem dzelzceļa pārvadātājiem. Vilces un manevru pakalpojumiem tirgū nepastāv citas alternatīvas, jo citiem manevru lokomotīvju īpašniekiem Latvijas teritorijā nav pietiekams lokomotīvju skaits un brīvā kapacitāte LDZ koncerna vajadzību nodrošināšanai.  LDZ vērtējumā LDZ RSS sniegtie ritošā sastāva remonta, degvielas, eļļas u.c. materiālu realizācijas, kā arī ekipēšanas pakalpojumi atbilst VPIL 88.panta pirmās daļas 2. punktam – tiek sniegts pakalpojums, kas ir stratēģiski svarīgs valsts vai pašvaldības administratīvās teritorijas attīstībai vai valsts drošībai.  LDZ RSS arī novērš tirgus trūkumus, jo citiem dīzeļdegvielas vairumtirgotājiem nav atbilstošas materiāli-tehniskās bāzes, lai nodrošinātu dīzeļdegvielas piegādi dzelzceļa objektos, izmantojot dzelzceļa transportu, ko, piemēram, apliecina vairāki AS “Pasažieru vilciens” degvielas iepirkumi, kuros LDZ RSS ir bijis vienīgais pretendents, kā arī citiem ritošā sastāva remontu sniedzējiem nav atbilstošas materiāli-tehniskās bāzes, lai nodrošinātu tekošos un kapitālos remontus nepieciešamajā apjomā, attiecībā uz ritošā sastāva remonta un apkopes, kā arī ekipēšanas pakalpojumiem konkrēto pakalpojumu vienlīdz efektīvi nesniedz privātie tirgus dalībnieki un tie nav spējīgi efektīvi nodrošināt konkrētā pakalpojuma pieejamību un tā sniegšanu.  LDZ vērtējumā LDZ Apsardze sniegtie apsardzes pakalpojumi atbilst VPIL 88.panta pirmās daļas 2. punktam – tiek sniegti pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.  LDZ Apsardze ne tikai sniedz stratēģiski svarīgu pakalpojumu, bet arī novērš tirgus trūkumus, jo dzelzceļa infrastruktūras un objektu apsardzes tirgū ir ierobežots skaits citu apsardzes uzņēmumu, kas nepieciešamā apjomā var nodrošināt apsardzes darbiniekus, kuri papildus apsardzes sertifikātam apsardzes darbību īstenošanai dzelzceļa infrastruktūras un tās objektu apsardzē ir ieguvuši dzelzceļa speciālista kvalifikāciju.  Konkurences padome 14.09.2020. atzinumā ir paudusi viedokli, ka LDZ Apsardze sniegtie pamatpakalpojumi ir atzīstami par stratēģiski svarīgiem pakalpojumiem VPIL 88.panta pirmās daļas 2.punkta izpratnē. Vienlaikus nepieciešams ņemt vērā, ka konkrēta pakalpojuma noteikšana par stratēģiski svarīgu ir atzīstama tikai par vienu no priekšnoteikumiem, lai atbilstoši VPIL 88.panta pirmās daļas 2.punktam publiskai personai būtu tiesisks pamats sniegt šādu pakalpojumu, piemērojot tiesību normā paredzēto izņēmumu.  Attiecībā uz LDZ Apsardze sniegtajiem papildu pakalpojumiem brīvajā tirgū (apsardzes pakalpojumi ar dzelzceļa infrastruktūras objektu apsardzi nesaistītiem Latvijas uzņēmumiem un privātpersonām), Konkurences padome norādīja, ka tās ieskatā LDZ Apsardze sniegtie papildu pakalpojumi brīvajā tirgū, ir acīmredzami ārpus VPIL 88.panta pirmās daļas 2.punktā paredzētā priekšnoteikuma par stratēģiski svarīgu pakalpojumu sniegšanu tvēruma, tādējādi LDZ Apsardze nebūtu jāiesaistās pakalpojumu sniegšanā šajos tirgos.  LDZ vērtējumā LDZ Loģistika sniegtie loģistikas pakalpojumi atbilst VPIL 88.panta pirmās daļas 2. punktam – tiek piedāvātas preces vai sniegti pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.  Lai gan dzelzceļa kravu ekspedīcijas tirgū Latvijas teritorijā pirmšķietami nepastāv tirgus nepilnības – kravu nosūtītājiem un saņēmējiem ir iespējams saņemt dzelzceļa ekspedīcijas pakalpojumus - , ir nepieciešamība attīstīt dzelzceļa loģistikas pakalpojumus jaunos tirgos, lai piesaistītu jaunas dzelzceļa kravu plūsmas, pildītu LV un ES līmeņa stratēģiskos mērķus par kravu pārnesi uz dzelzceļa transportu un palielinātu Latvijas tranzīta koridora starptautisko konkurētspēju. Atsevišķām kravām pastāv alternatīvu neesamība, jo tirgū ir dalībnieki, kas varētu kravas transportēt, izmantojot dzelzceļu, taču to nedara vai nespēj darīt. LDZ Loģistika sniegtos intermodālos loģistikas pakalpojumus izmanto Latvijas militārās organizācijas militāro kravu transporta organizēšanai.  Ņemot vērā LDZ un LDZ meitas sabiedrību darbības veidus, konsultāciju veikšanai tika uzrunātas vairākas komersantus pārstāvošas biedrības un nodibinājumi, un tika saņemti šādi viedokļi.  Latvijas Nacionālai kravas ekspeditoru un loģistikas asociācijai “LAFF” (LAFF) viedoklis tika lūgts saistībā ar valsts līdzdalību LDZ un LDZ līdzdalību LDZ Loģistika. LAFF konsultāciju ietvaros (26.11.2020. vēstule) pauda sekojošu viedokli: “Ņemot vērā to, ka VAS "Latvijas dzelzceļš" pārvalda visus dzelzceļa objektus, kas, mūsuprāt, ir stratēģiski svarīgi valsts administratīvās teritorijas attīstībai un valsts drošībai, uzskatām, ka valstij jābūt šādas kapitālsabiedrības dibinātājam un 100% dalībniekam. Igaunijas dzelzceļa pieredze rāda, ka tādas kapitālsabiedrības kapitāla daļu nodošana privāta sektora personām (sabiedrībām, kurās valstij nepieder kapitāla daļas) radījusi daudz problēmu, kā rezultātā valsts tika spiesta izpirkt kapitālsabiedrības daļas atpakaļ. Gribētos arī uzsvērt, ka "Lietuvos geležinkeliai" (LTG) ir Lietuvas valsts īpašumā 100%, un uz doto brīdi Lietuvas dzelzceļš veiksmīgi konkurē Baltijas kravu pārvadājumu pakalpojumu tirgū. Tajā pašā laikā, mūsuprāt, tādas kapitālsabiedrības kā SIA "LDZ Loģistika" varētu veiksmīgi strādāt arī bez valsts subsīdijām.”.  Latvijas Drošības biznesa asociācijai viedoklis tika lūgts saistībā ar valsts līdzdalību LDZ un LDZ līdzdalību LDZ Apsardze. Latvija Drošības biznesa asociācija norādīja , ka tā savu viedokli ir jau paudusi 12.02.2020 sūdzībā nr. 20/04 (Sūdzība), un ka tās viedoklis nav mainījies. Sūdzībā Latvijas Drošības biznesa asociācija cita starpā pauda sekojošus apsvērumus: LDZ Apsardze attīstās un ar vien aktīvāk darbojas privātajā sektorā, t.sk. piedaloties dažādos publiskajos iepirkumos; nav konstatējama tirgus nepilnība, jo valstī darbojas daudzi desmiti apsardzes kompānijas, kas saņēmušas apsardzes darbības speciālās atļaujas (licences) tehniskās apsardzes pakalpojumu sniegšanai un fiziskās apsardzes pakalpojumu sniegšanai; nav saprotams, kā Latvijas apstākļos LDZ Apsardze īsteno valsts stratēģisko attīstību un drošības intereses, jo īpaši sniedzot pakalpojumus trešajām personām - privātiem tiesību subjektiem; pēdējos gados LDZ Apsardze ir sākusi piedāvāt savus pakalpojumus par nepamatoti zemām cenām, kas liecina par valsts “subsidēšanas pazīmēm”, kas kropļo konkurenci valstī; pazīmes liecina, ka brīva tirgus apstākļos LDZ Apsardze pakalpojumus privātajā sektorā nespētu nodrošināt.  Latvijas tirdzniecības un rūpniecības kamera (LRTK) 09.10.2020. vēstulē attiecībā uz SIA “LDz Apsardze” pauda viedokli, ka tās ieskatā LDz Apsardze nenovērš tirgus nepilnību. LRTK norādīja, ka tās ieskatā visu noteiktās kvalifikācijas prasības un sertifikātus var iegūt jebkurš brīvā tirgus dalībnieks un ka LDZ Apsardze nenodrošina stratēģiski svarīgi pakalpojumu nodrošināšanu.  Savukārt, Latvijas Drošības un aizsardzības industriju federācija savā 24.09.2020. vēstulē Nr. 3/374 norādīja, ka LDZ līdzdalība SIA “LDz Apsardze” ir atbilstoša ES regulējumam, NATO kopējo drošības saistību ietvaram un Latvijas valsts drošības stratēģiskajām interesēm, kā arī vērsa uzmanību tās attīstības potenciālu, kas nākotnē sniegs arī papildus LDZ un valsts budžeta ieņēmumus valsts ekonomiskās un sociālās situācijas uzlabošanai.  Latvijas loģistikas asociācijai tika lūgts viedoklis saistībā ar valsts līdzdalību LDZ un LDZ līdzdalību LDZ Loģistika. Latvijas loģistikas asociācija (30.11.2020. vēstule) konsultāciju ietvaros pauda sekojošu viedokli: “LDZ koncerna iepriekšējo gadu darbībā nereti bija vērojamas pazīmes, kas liecināja par neatbilstību minētajiem likuma nosacījumiem, kas izpaudās gan kā dominējošā tirgus stāvokļa izmantošana pret citiem tirgus spēlētājiem (uz ko, cita starpā, ir norādījusi arī Valsts dzelzceļa administrācija), gan konkurenci kropļojošu līgumu slēgšana, piemēram, iznomājot LDZ koncerna īpašumā esošo ritošo sastāvu.”, kā arī norādīja, ka: ” Diemžēl, šobrīd Latvijas Loģistikas Asociācijas (turpmāk - LLA) rīcībā nav detalizētākas informācijas par LDZ un SIA “LDZ Loģistika” turpmākajiem rīcības plāniem, stratēģiju un mērķiem gan attiecībā uz LDZ koncerna iespējamo pienesumu transporta un loģistikas sektoram kopumā, gan attiecībā uz VPIL noteikto nosacījumu efektīvu izpildi. Līdz ar to, LLA šobrīd nevar sniegt kvalitatīvu izvērtējumu un savu viedokli par LDZ un tā meitas uzņēmuma SIA “LDZ Loģistika” darbības atbilstību VPIL 88. pantā noteiktajiem nosacījumiem.”  Biedrībai “Mašīnbūves un metālapstrādes rūpniecības asociācija” (MASOC) tika lūgts viedoklis par valsts līdzdalību LDZ un LDZ līdzdalību LDZ Infrastruktūra un LDZ RSS. MASOC konsultāciju ietvaros (26.11.2020. vēstule Nr. 42/20) pauda sekojošu viedokli: “(i)LDZ un LDZ meitas sabiedrības atbildīgi pārvalda īpašumus, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai; (ii) Nav redzamu apstākļu, kuri liegtu VPIL 88. panta pirmās un otrās daļas noteikto mērķu (piemēram, tirgus nepilnības novēršanu vai stratēģiski svarīgo īpašumu pārvaldīšanu) sasniegšanu nodrošināt sabiedrībām, kurās valstij nepieder kapitāla daļas/sabiedrībām, kurās kapitāldaļas nepieder - LDZ un LDZ meitas sabiedrību darbība ir nepieciešama tirgus nepilnības novēršanai; (iii) LDZ un LDZ meitas sabiedrību darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai” un norādīja, ka MASOC ieskatā “pārstāvētās nozares ievaros, LDZ un LDZ meitas sabiedrības veic darbību atbilstoši LR likumdošanai.”  Kā redzams, ir saņemti pozitīvi un negatīvi viedokļi, tomēr jāņem vērā, ka daži negatīvie viedokļi ir konkrēto kapitālsabiedrību konkurentu viedoklis.  Vienlaikus atbilstoši VPIL 88. panta otrās daļas prasībām nepieciešams veikt ekonomisko izvērtējumu, vērtējot, vai citādā veidā nav iespējams efektīvi sasniegt VPIL 88. panta pirmajā daļā noteiktos mērķus. Izvērtējuma ietvaros ir nepieciešams veikt ietekmes uz konkurenci sākotnējo izvērtējumu, ietverot šādus aspektus: konkrētais tirgus, apstākļi, kas ierobežo jaunu tirgus dalībnieku ienākšanu tirgū, potenciālie konkurenti, konkurences tirgū pietiekamība, publiskas personas kapitālsabiedrības darbības tirgū ietekme uz konkurenci, publiskas personas kapitālsabiedrības darbības tirgū pamatotība, konkurenci mazāk ietekmējošu alternatīvu, kas neparedz publiskas personas kapitālsabiedrības iesaisti tirgū, esamība, konkurences neitralitātes riski (vadoties no Konkurences padomes Konkurences neitralitātes izvērtēšanas vadlīnijām, vērtēta neitralitātes principa ievērošana, atbildot arī uz Konkurences padomes neitralitātes vadlīnijās iekļautajiem kontroljautājumiem).  Kopumā sākotnējā izvērtējuma rezultātā secināts, ka LDZ līdzdalība pirmšķietami atbilst Publiskas personas kapitāla daļu un kapitālsabiedrību pārvaldības likuma 4., 5. un 7. pantam un Valsts pārvaldes iekārtas likuma 88.panta pirmajai un otrajai daļai, kā arī Konkurences likuma 14.1 panta nosacījumiem.  Ņemot vērā publisku personu (valsts) īpašo atbildību, darbojoties tirgū, ievērot Konkurences likuma 14.1 pantā ietverto konkurences neitralitātes principu, lai sabiedrības interesēs nepieļautu, ka publiskas personas vai tās kapitālsabiedrības rīcība kavē, ierobežo vai deformē konkurenci, KP uzsver nepieciešamību veicināt privāto komersantu attīstību un konkurenci tirgos, kuros LDZ meitas sabiedrības nodrošina pakalpojumu sniegšanu tirgus nepilnības apstākļos.  Lai izpildītu VPIL 88.panta otrajā daļā noteikto konsultēšanās pienākumu, rīkojuma projektam pievienots Ministru kabineta protokollēmum projekts, kas paredz, ka Satiksmes ministrija (LDz) nodrošinās, ka līdz 2021.gada 1.decembrim tiek pārvērtēta VAS “Latvijas dzelzceļš” līdzdalība kapitālsabiedrībās, kurās VAS “Latvijas dzelzceļš” pieder kapitāla daļas. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un LDZ. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | LDZ pakalpojuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Projekts neatstāj ietekmi uz tautsaimniecību. Projekts arī neatstās papildu ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| |  |  |  | | --- | --- | --- | | 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par rīkojuma projektu tā izstrādes stadijā. | | 2. | Sabiedrības līdzdalība projekta izstrādē | Rīkojuma projekts un tā sākotnējās ietekmes novērtējuma ziņojums (anotācija) 2021. gada 8.februārī ievietots Satiksmes ministrijas tīmekļvietnē [www.sam.gov.lv](http://www.sam.gov.lv) sadaļā “Sabiedrības līdzdalība” <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti>, aicinot sabiedrību izteikt priekšlikumus par rīkojuma projektu līdz 2021. gada 19.februārim. | | 3. | Sabiedrības līdzdalības rezultāti | Priekšlikumi netika saņemti. | | 4. | Cita informācija | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgā institūcijas: LDZ un Satiksmes ministrija kā kapitālsabiedrības akciju turētāja un par dzelzceļa nozari atbildīgā ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāre I.Stepanova